कोच वकार यूनुस को पाकिस्तान तलब किया गया  
यूनुस से कहा गया है कि वह ऑस्ट्रेलिया के लिए रवाना होने की बजाय टीम के साथ देश आएं, क्योंकि पीसीबी आफरीदी के बारे में बातचीत करना चाहता है।
पाकिस्तान क्रिकेट टीम के कोच वकार यूनुस से कहा गया है कि वह ऑस्ट्रेलिया के लिए रवाना होने की बजाय राष्ट्रीय टीम के साथ देश आएं, क्योंकि पीसीबी शाहिद आफरीदी के बारे में बातचीत करना चाहता है।  पाकिस्तान बोर्ड के मुख्य संचालन अधिकारी शुभान अहमद ने कहा कि वकार यूनुस का आयरलैंड के खिलाफ पाकिस्तान की वनडे सीरीज की समाप्ति के बाद ऑस्ट्रेलिया जाने का कार्यक्रम था।  शुभान ने कहा, वकार अपनी बीमार पत्नी को देखने के लिए सिडनी जाना चाहता था, लेकिन उससे कहा गया है कि पाकिस्तान आकर यहां से ऑस्ट्रेलिया के लिए जाएं, क्योंकि बोर्ड उनसे बात करना चाहता है। गौरतलब है कि वकार यूनुस और शाहिद आफरीदी के बीच राष्ट्रीय टीम के चयन को लेकर काफी गहरे मतभेद थे।